برطانیہ: کرونا وائرس ویکسین کی آزمائش عارضی طور پر معطل
آکسفورڈ یونیورسٹی اور آسٹرا زینیکا کی مشترکہ طور پر تیار ویکسین کی آزمائش میں ایک رضا کار کے بیمار ہونے کی وجہ سے ٹرائلز روک دیے گئے ہیں۔
ویب ڈیسک — 'آکسفورڈ یونیورسٹی' اور ایک دوا ساز کمپنی 'آسٹرا زینیکا' مشترکہ طور پر کرونا وائرس کی ویکسین کی تیاری کی کوشش کر رہے ہیں۔ آسٹرا زینیکا کی جانب سے جاری بیان میں کہا گیا ہے کہ آکسفورڈ کرونا وائرس ویکسین کے گوبل کنڑولڈ ٹرائلز جاری ہیں جس میں رضاکارانہ طور وقفہ لیا گیا ہے تاکہ ٹرائل میں سامنے آنے والی بیماری کی تحقیقات کی جا سکیں اور ویکسین کی آزمائش کے معیار کو برقرار رکھا جا سکے​۔ کمپنی کے مطابق زیادہ افراد پر کیے جانے والے ٹرائلز میں کبھی کبھار کوئی بیماری سامنے آتی ہے لیکن اس کا آزادانہ تجزیہ ضروری ہوتا ہے۔ اس حوالے سے بھی کوشش کی جاری ہے کہ ٹرائل میں بیماری کی وجہ سے ویکسین کے آزمائشی وقت کے دورانیے پر فرق نہ پڑے۔ فوری طور پر یہ معلوم نہیں ہو سکا ہے کہ اس مریض کی رہائش کہاں ہے اور بیماری کی نوعیت اور شدت کیا ہے۔ ویکسین کی تیاری کے آزمائشی مرحلے میں تعطل آنا غیر معمولی نہیں لیکن یہ پہلی بار ہے کہ کرونا وائرس کی اس ویکسین کی آزمائش میں وقفہ آیا ہے۔ آسٹرا زینیکا دنیا بھر کی ان 9 کمپنیوں میں شامل ہے جو ویکسین کی آزمائش کے تیسرے اور آخری مرحلے میں رضاکاروں پر ویکسین کی آزمائش کر رہی ہے۔ آسٹرا زینیکا ​نے امریکہ میں 31 اگست تک مختلف ریاستوں میں 30 ہزار رضاکاروں کی رجسٹریشن کی ہے۔ کمپنی نے ویکسین کا نام 'اے زیڈ ڈی 1222' رکھا ہے۔ اس کی بدولت انسانی جسم میں ایسا پروٹین پیدا ہوتا ہے جو ویکسین لینے والے شخص کو کرونا وائرس کے حملے سے بچانے کے لیے مدافعتی نظام کو مضبوط کرتا ہے۔